CELEX: 32019D0708
Language: sk
Date: 2019-02-15 00:00:00
Title: Delegované rozhodnutie Komisie (EÚ) 2019/708 z 15. februára 2019, ktorým sa dopĺňa smernica Európskeho parlamentu a Rady 2003/87/ES, pokiaľ ide o určenie zoznamu odvetví a pododvetví, ktoré sa v období rokov 2021 až 2030 považujú za odvetvia a pododvetvia s rizikom úniku uhlíka (Text s významom pre EHP)

8.5.2019   
               
               
                  SK
               
               
                  Úradný vestník Európskej únie
               
               
                  L 120/20
               
            
         DELEGOVANÉ ROZHODNUTIE KOMISIE (EÚ) 2019/708
         z 15. februára 2019,
         ktorým sa dopĺňa smernica Európskeho parlamentu a Rady 2003/87/ES, pokiaľ ide o určenie zoznamu odvetví a pododvetví, ktoré sa v období rokov 2021 až 2030 považujú za odvetvia a pododvetvia s rizikom úniku uhlíka
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Únii, a ktorou sa mení a dopĺňa smernica Rady 96/61/ES (1), a najmä na jej článok 10b ods. 5,
         keďže:
         
                     (1)
                  
                  
                     V smernici 2003/87/ES sa stanovuje, že základným princípom prideľovania kvót na emisie skleníkových plynov, ktoré patria do rozsahu pôsobnosti schémy obchodovania s emisnými kvótami v Únii (ďalej len „EU ETS“), je obchodovanie formou aukcie.
                  
               
                     (2)
                  
                  
                     Európska rada dospela v októbri 2014 k záveru, že bezodplatné prideľovanie kvót sa nezruší a existujúce opatrenia zostanú zachované aj po roku 2020 s cieľom predísť riziku úniku uhlíka v dôsledku politiky v oblasti klímy, kým iné významné ekonomiky nevyvinú porovnateľné úsilie. Prechodné bezodplatné prideľovanie kvót zariadeniam v odvetviach a pododvetviach s rizikom úniku uhlíka by malo pokračovať, aby sa zachovali environmentálne prínosy znižovania emisií v Únii, kým opatrenia tretích krajín neposkytnú priemyslu porovnateľné stimuly na znižovanie emisií.
                  
               
                     (3)
                  
                  
                     Skúsenosti získané pri prevádzkovaní systému EU ETS potvrdili, že jednotlivé odvetvia a pododvetvia sú vystavené riziku úniku uhlíka v rôznej miere a že bezodplatné prideľovanie kvót zabraňuje úniku uhlíka. Zatiaľ čo niektoré odvetvia a pododvetvia možno považovať za vystavené vyššiemu riziku úniku uhlíka, iné dokážu premietnuť nezanedbateľný podiel nákladov na kvóty potrebné na pokrytie svojich emisií do cien produktov bez toho, aby stratili trhový podiel, a znášajú len zostávajúcu časť nákladov, čiže čelia len nízkemu riziku úniku uhlíka. S cieľom riešiť riziko úniku uhlíka sa v článku 10b ods. 5 smernice 2003/87/ES stanovuje, že Komisia určí zoznam odvetví a pododvetví, ktoré sa považujú za odvetvia a pododvetvia vystavené riziku úniku uhlíka. Týmto odvetviam a pododvetviam sa pridelia bezodplatné kvóty vo výške 100 % množstva stanoveného v zmysle článku 10a smernice 2003/87/ES.
                  
               
                     (4)
                  
                  
                     Komisia vo svojom rozhodnutí 2014/746/EÚ (2) určila zoznam odvetví vystavených riziku úniku uhlíka na roky 2015 až 2019. Smernicou Európskeho parlamentu a Rady (EÚ) 2018/410 (3) bola platnosť tohto zoznamu predĺžená do 31. decembra 2020.
                  
               
                     (5)
                  
                  
                     V článku 10b smernice 2003/87/ES sa stanovujú kritériá posudzovania na základe dostupných údajov získaných za posledné tri kalendárne roky. Na základe toho Komisia použila údaje z rokov 2013, 2014 a 2015, keďže v čase posudzovania boli údaje za rok 2016 k dispozícii len v prípade niektorých parametrov.
                  
               
                     (6)
                  
                  
                     S cieľom vypracovať zoznam odvetví vystavených riziku úniku uhlíka na roky 2021 až 2030 Komisia posúdila riziko úniku uhlíka v odvetviach a pododvetviach na úrovni NACE-4 štatistickej klasifikácie ekonomických činností v Únii v súlade s nariadením Európskeho parlamentu a Rady (ES) č. 1893/2006 (4). NACE-4 je úroveň s optimálnou dostupnosťou údajov na účely presného vymedzenia odvetví. Odvetvie sa označuje štvormiestnym kódom klasifikácie NACE a pododvetvie šesť- alebo osemmiestnym kódom Prodcom, ktorý slúži na klasifikáciu tovaru používaného na štatistické účely v odvetví priemyselnej produkcie v Únii vychádzajúcej priamo z klasifikácie NACE.
                  
               
                     (7)
                  
                  
                     Posúdenie rizika úniku uhlíka bolo vykonané dvojfázovo. V prvostupňovom kvantitatívnom posudzovaní na úrovni NACE-4 sa odvetvie považuje za odvetvie vystavené riziku úniku uhlíka, ak „ukazovateľ úniku uhlíka“ presahuje limitnú hodnotu 0,2 stanovenú v článku 10b ods. 1 smernice 2003/87/ES. V obmedzenom počte prípadov, ktoré spĺňali jasne stanovené kritériá oprávnenosti uvedené v článku 10b ods. 2 a 3 smernice 2003/87/ES, sa vykonalo „druhostupňové posúdenie“, a to buď ako kvalitatívne posúdenie podľa špecifických kritérií, alebo ako kvantitatívne posúdenie na podrobnejšej úrovni.
                  
               
                     (8)
                  
                  
                     V súlade s článkom 10b smernice 2003/87/ES sa ukazovateľ úniku uhlíka vypočítal súčinom intenzity obchodu s tretími krajinami za dané odvetvie a intenzity emisií daného odvetvia.
                  
               
                     (9)
                  
                  
                     V súlade s článkom 10b smernice 2003/87/ES sa intenzita obchodu s tretími krajinami vypočítala ako pomer celkovej hodnoty vývozu do tretích krajín plus hodnota dovozu z tretích krajín a celkovej veľkosti trhu Európskeho hospodárskeho priestoru (ročný obrat plus celkový dovoz z tretích krajín). Komisia posúdila intenzitu obchodu za každé odvetvie a pododvetvie na základe údajov, ktoré jej Eurostat poskytol z databázy Comext. Komisia ich považuje za najúplnejšie a najspoľahlivejšie údaje o celkových hodnotách vývozu do tretích krajín a dovozu z tretích krajín, ako aj o celkovom ročnom obrate v Únii.
                  
               
                     (10)
                  
                  
                     Intenzita emisií sa vypočítala ako súčet priamych a nepriamych emisií pre príslušné odvetvie vydelený hrubou pridanou hodnotou (HPH) a udáva sa v kg CO2 na euro. Pokiaľ ide o údaje o emisiách CO2 na úrovni zariadenia, Komisia považuje za najpresnejší a najtransparentnejší zdroj údaje z protokolu transakcií Európskej únie, a preto ich použila na výpočet priamych emisií v jednotlivých odvetviach. Zariadenia boli priradené k odvetviam na úrovni NACE-4 na základe informácií o jednotlivých zariadeniach, ktoré poskytli členské štáty v rámci vnútroštátnych vykonávacích opatrení v zmysle článku 11 smernice 2003/87/ES a rozhodnutia Komisie 2011/278/EÚ (5). Pokiaľ ide o odhad hrubej pridanej hodnoty na úrovni odvetvia, použili sa údaje Eurostatu o štrukturálnej podnikovej štatistike, keďže tento zdroj sa považuje za najpresnejší.
                  
               
                     (11)
                  
                  
                     Na účely stanovenia nepriamych emisií sa z dôvodu nedostupnosti údajov na úrovni EÚ-28 za najspoľahlivejší dostupný zdroj považujú údaje o spotrebe elektrickej energie získané priamo od členských štátov. Na prepočet spotreby elektrickej energie na nepriame emisie sa použil emisný faktor elektriny. Ako referenčnú hodnotu použila Komisia priemerný celkový mix výroby elektrickej energie v EÚ. Ten vychádza z celkového množstva emisií Únie v odvetví energetiky, a to za všetky zdroje výroby elektrickej energie v Európe, vydeleného zodpovedajúcim množstvom vyrobenej elektrickej energie. Emisný faktor elektriny bol aktualizovaný s prihliadnutím na dekarbonizáciu elektrizačnej sústavy a rastúci podiel obnoviteľných zdrojov energie. Nová hodnota by mala vychádzať z roku 2015, čo zodpovedá dostupným údajom za tri posledné kalendárne roky (2013 – 2015). Aktualizovaná hodnota je 376 gramov oxidu uhličitého na kWh.
                  
               
                     (12)
                  
                  
                     V článku 10b ods. 2 a 3 smernice 2003/87/ES sú stanovené podrobné pravidlá týkajúce sa oprávnenosti konkrétnych odvetví a pododvetví požiadať o druhé posúdenie, ak nespĺňajú hlavné kritérium na zaradenie do zoznamu odvetví vystavených riziku úniku uhlíka. Ak ukazovateľ úniku uhlíka dosiahol hodnotu medzi 0,15 a 0,2, môžu zástupcovia daného odvetvia požadovať kvalitatívne posúdenie, ktoré sa vykoná v súlade s kritériami uvedenými v článku 10b ods. 2 uvedenej smernice. V súlade s článkom 10b ods. 3 mohli odvetvia a pododvetvia s emisnou intenzitou nad 1,5 požiadať buď o kvalitatívne alebo o kvantitatívne posúdenie na podrobnejšej úrovni (6- alebo 8-miestny kód Prodcom). Požadovať oba typy posúdení mohli aj odvetvia a pododvetvia, pri ktorých sa bezodplatné prideľovanie kvót vypočítava na základe referenčných hodnôt rafinérií. Tie odvetvia a pododvetvia, ktoré sú na zozname uvedenom v bode 1.2 prílohy k rozhodnutiu 2014/746/EÚ, mohli požiadať o kvantitatívne posúdenie na podrobnejšej úrovni.
                  
               
                     (13)
                  
                  
                     Od novembra 2017 do februára 2018 prebiehali online konzultácie, v priebehu ktorých mohli zainteresované strany poskytnúť svoje stanoviská k výberu metodiky na určenie zoznamu odvetví vystavených riziku úniku uhlíka. Respondenti v zásade vítali druhostupňové posúdenie, ktoré by bolo rovnako dôsledné, spravodlivé a transparentné ako prvostupňové kvantitatívne posúdenie, a zároveň podporili jednotný rámec posudzovania s účasťou zainteresovaných strán. Od februára do mája 2018 sa uskutočnili štyri stretnutia v súvislosti s vypracovaním zoznamu odvetví vystavených riziku úniku uhlíka, ako aj ďalším úsilím týkajúcim sa posudzovania, ktoré majú uskutočniť členské štáty a zainteresované strany.
                  
               
                     (14)
                  
                  
                     Bolo vypracované posúdenie vplyvu (6) s cieľom zaručiť, aby sa prvostupňové a druhostupňové posudzovanie zoznamu odvetví vystavených riziku úniku uhlíka na roky 2021 až 2030 vykonalo porovnateľným spôsobom, t. j. aby obe posúdenia zaručovali identifikáciu iba tých odvetví, ktoré čelia riziku úniku uhlíka. Posúdenie vplyvu sa zameriavalo na možnosti uplatňovania rámca druhostupňového posudzovania.
                  
               
                     (15)
                  
                  
                     Dňa 8. mája 2018 bol uverejnený predbežný zoznamu odvetví vystavených riziku úniku uhlíka na roky 2021 až 2030 (7) spolu s rámcovými usmerneniami Komisie pre kvalitatívne posudzovanie a kvantitatívne posudzovanie na podrobnejšej úrovni (8).
                  
               
                     (16)
                  
                  
                     Podľa kritérií stanovených v článku 10b ods. 2 a 3 smernice 2003/87/ES bolo na základe kvantitatívnych kritérií v článku 10b ods. 1 posúdených viacero odvetví, ktoré napokon neboli považované za odvetvia vystavené riziku úniku uhlíka.
                  
               
                     (17)
                  
                  
                     Celkovo Komisia posúdila 245 priemyselných odvetví patriacich do divízie „Ťažba a dobývanie“ a „Priemyselná výroba“ v klasifikácii NACE. Odvetvia a pododvetvia uvedené v bode 1 prílohy k tomuto rozhodnutiu spĺňajú kritériá stanovené v článku 10b ods. 1 smernice 2003/87/ES a mali by sa považovať za odvetvia s rizikom úniku uhlíka.
                  
               
                     (18)
                  
                  
                     Podľa kritérií stanovených v článku 10b ods. 2 a 3 smernice 2003/87/ES boli vo viacerých odvetviach vykonané kvalitatívne posúdenia. V prípade odvetví: „Ťažba soli“ (kód NACE 0893), „Konečná úprava textilu“ (kód NACE 1330), „Výroba základných farmaceutických výrobkov“ (kód NACE 2110), „Výroba domácich a dekoratívnych keramických predmetov“ (kód NACE 2341), „Výroba keramického sanitárneho vybavenia“ (kód NACE 2342), „Výroba tehál, obkladačiek a stavebných výrobkov z pálenej hliny“ (kód NACE 2332) sa dospelo k záveru, že ich zaradenie do zoznamu odvetví vystavených riziku úniku uhlíka je odôvodnené. Tieto odvetvia by sa preto mali v období rokov 2021 až 2030 považovať za odvetvia s rizikom úniku uhlíka.
                  
               
                     (19)
                  
                  
                     V prípade odvetvia „Ťažba lignitu“ (kód NACE 0520) boli kvalitatívnym posúdením zistené viaceré nedostatky vrátane toho, že dané odvetvie nemožno považovať za odvetvie ovplyvnené nákladmi na priame emisie a vznikli aj pochybnosti o súvislosti medzi konkurenciou z iných zdrojov palív a únikom uhlíka v rámci Únie. Bola preukázaná istá konkurencia na úrovni regiónov zo strany elektrární spaľujúcich lignit mimo Únie, no širšie posúdenie v rámci Únie potvrdilo extrémne nízke riziko konkurencie z vonku. Preto sa konštatovalo, že zaradenie tohto odvetvia do zoznamu odvetví a pododvetví, ktoré sa považujú za odvetvia a pododvetvia vystavené riziku úniku uhlíka, nie je odôvodnené.
                  
               
                     (20)
                  
                  
                     Z odvetví nezaradených do predbežného zoznamu odvetví vystavených riziku úniku uhlíka prišli tri žiadosti: ide o odvetvia „Ťažba zemného plynu“ (kód NACE 0620), „Výroba sadrových výrobkov na stavebné účely“ (kód NACE 2362) a „Odlievanie ľahkých kovov“ (kód NACE 2453). Posudzovanie týchto žiadostí sa zameriavalo na oprávnenosť ich zaradenia do zoznamu odvetví vystavených riziku úniku uhlíka po vykonaní prvostupňového kvantitatívneho posúdenia na úrovni NACE-4. Oficiálne údaje použité pri prvostupňovom posudzovaní boli oznámené zainteresovaným stranám a považovali sa za dostatočne spoľahlivé na to, aby boli uverejnené v predbežnom zozname odvetví vystavených riziku úniku uhlíka. Komisia vyhodnotila dodatočné informácie, ktoré poskytli zástupcovia uvedených troch odvetví vo svojich žiadostiach, a nedomnieva sa, že sú dostatočné na to, aby zmenila svoje pôvodné stanovisko. Tieto odvetvia sa preto aj naďalej nepovažujú za odvetvia s rizikom úniku uhlíka, keďže príslušné ukazovatele úniku uhlíka nepresahujú limitnú hodnotu 0,2 stanovenú v článku 10b ods. 1 smernice 2003/87/ES. Navyše tieto odvetvia stále nespĺňajú kritériá oprávnenosti na vykonanie ďalšieho posúdenia stanovené v článku 10b ods. 2 a 3 smernice 2003/87/ES.
                  
               
                     (21)
                  
                  
                     Podľa kritérií stanovených v článku 10b ods. 1 a 3 smernice 2003/87/ES boli vo viacerých pododvetviach vykonané kvantitatívne posúdenia na podrobnejšej úrovni. V prípade pododvetví: „Kaolín a ostatné kaolínové íly“ (kód Prodcom 08.12.21), „Mrazené zemiaky, spracované alebo konzervované (vrátane zemiakov varených alebo čiastočne varených v oleji a potom zmrazených, s výnimkou zemiakov v octe alebo kyseline octovej)“ (kód Prodcom 10.31.11.30), „Sušené zemiaky v podobe múky, krupice, vločiek, granúl a drviny“ (kód Prodcom 10.31.13.00), „Koncentrovaný rajčiakový pretlak a pasta“ (kód Prodcom 10.39.17.25), „Sušené odtučnené mlieko“ (kód Prodcom 10.51.21), „Prášok z plnotučného mlieka“ (kód Prodcom 10.51.22), „Kazeín“ (kód Prodcom 10.51.53), „Laktóza a laktózový sirup“ (kód Prodcom 10.51.54), „Srvátka a upravená srvátka v prášku, granulách alebo v ostatných pevných formách, tiež zahustená alebo obsahujúca pridané sladidlá“ (kód Prodcom 10.51.55.30), „Pekárske kvasinky“ (kód Prodcom 10.89.13.34), „Sklotvorné emaily (smalty) a glazúry, engoby a podobné prípravky pre keramický priemysel, smaltovne alebo sklárne“ (kód Prodcom 20.30.21.50), „Tekuté listre a podobné prípravky; sklenené frity a ostatné sklo vo forme prášku, granúl alebo šupiniek“ (kód Prodcom 20.30.21.70) a „V otvorenej zápustke kované železné časti pre prevodové hriadele, vačkové hriadele, kľukové hriadele a kľuky a pod.“ (kód Prodcom 25.50.11.34) sa dospelo k záveru, že ich zaradenie do zoznamu odvetví vystavených riziku úniku uhlíka je odôvodnené. Tieto pododvetvia by sa preto mali v období rokov 2021 až 2030 považovať za pododvetvia, ktoré sú vystavené riziku úniku uhlíka.
                  
               
                     (22)
                  
                  
                     V prípade pododvetví „Kakaová pasta, tiež odtučnená“ (kód Prodcom 10.82.11), „Kakaové maslo, tuk a olej“ (kód Prodcom 10.82.12) a „Kakaový prášok, neobsahujúci pridaný cukor alebo ostatné sladidlá“ (kód Prodcom 10.82.13) bolo kvantitatívnymi posúdeniami vykonanými na podrobnejšej úrovni zistených viacero odchýlok od jednotnej metodiky, z čoho vyplývajú možné riziká výrazného nadhodnotenia ukazovateľa úniku uhlíka. Preto sa konštatovalo, že zaradenie týchto pododvetví do zoznamu odvetví vystavených riziku úniku uhlíka nie je odôvodnené.
                  
               
                     (23)
                  
                  
                     Zoznam odvetví vystavených riziku úniku uhlíka platí na obdobie rokov 2021 až 2030, preto by sa toto rozhodnutie malo uplatňovať od 1. januára 2021,
                  
               PRIJALA TOTO ROZHODNUTIE:
         
            Článok 1
            Odvetvia a pododvetvia uvedené v prílohe by sa v období rokov 2021 až 2030 mali považovať za odvetvia a pododvetvia s rizikom úniku uhlíka.
         
         
            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Uplatňuje sa od 1. januára 2021.
         
         
            V Bruseli 15. februára 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 275, 25.10.2003, s. 32.
         
            (2)  Rozhodnutie Komisie 2014/746/EÚ z 27. októbra 2014, ktorým sa podľa smernice Európskeho parlamentu a Rady 2003/87/ES určuje zoznam odvetví a pododvetví, ktoré sa považujú za odvetvia a pododvetvia vystavené vysokému riziku úniku uhlíka medzi rokmi 2015 až 2019 (Ú. v. EÚ L 308, 29.10.2014, s. 114).
         
            (3)  Smernica Európskeho parlamentu a Rady (EÚ) 2018/410 zo 14. marca 2018, ktorou sa mení smernica 2003/87/ES s cieľom zlepšiť nákladovo efektívne znižovanie emisií a investície do nízkouhlíkových technológií a rozhodnutie (EÚ) 2015/1814, Ú. v. EÚ L 76, 19.3.2018, s. 3.
         
            (4)  Nariadenie Európskeho parlamentu a Rady (ES) č. 1893/2006 z 20. decembra 2006, ktorým sa zavádza štatistická klasifikácia ekonomických činností NACE Revision 2 a ktorým sa mení a dopĺňa nariadenie Rady (EHS) č. 3037/90 a niektoré nariadenia ES o osobitných oblastiach štatistiky (Ú. v. EÚ L 393, 30.12.2006, s. 1).
         
            (5)  Rozhodnutie Komisie 2011/278/EÚ z 27. apríla 2011, ktorým sa ustanovujú prechodné pravidlá harmonizácie bezodplatného prideľovania emisných kvót podľa článku 10a smernice Európskeho parlamentu a Rady 2003/87/ES, platné v celej Únii (Ú. v. EÚ L 130, 17.5.2011, s. 1).
         
            (6)  Pracovný dokument útvarov Komisie, SWD (2019) 22.
         
            (7)  Predbežný zoznam odvetví vystavených riziku úniku uhlíka, 2021 – 2030 (Ú. v. EÚ C 162, 8.5.2018, s. 1).
         
            (8)  https://ec.europa.eu/clima/sites/clima/files/ets/allowances/leakage/docs/framework_for_qualitative_assessments.pdf https://ec.europa.eu/clima/sites/clima/files/ets/allowances/leakage/docs/framework_for_disaggregated_assessments.pdf
      
      
         
            PRÍLOHA
            
               Odvetvia a pododvetvia, ktoré sa v zmysle článku 10b smernice 2003/87/ES považujú za odvetvia a pododvetvia vystavené riziku úniku uhlíka
            
            1.   Na základe kritérií stanovených v článku 10b ods. 1 smernice 2003/87/ES
            
            
                        Kód NACE
                     
                     
                        Opis
                     
                  
                        0510
                     
                     
                        Ťažba čierneho uhlia
                     
                  
                        0610
                     
                     
                        Ťažba ropy
                     
                  
                        0710
                     
                     
                        Dobývanie železných rúd
                     
                  
                        0729
                     
                     
                        Dobývanie ostatných neželezných kovových rúd
                     
                  
                        0891
                     
                     
                        Ťažba chemických a hnojivových minerálov
                     
                  
                        0899
                     
                     
                        Iná ťažba a dobývanie i. n.
                     
                  
                        1041
                     
                     
                        Výroba olejov a tukov
                     
                  
                        1062
                     
                     
                        Výroba škrobu a škrobových výrobkov
                     
                  
                        1081
                     
                     
                        Výroba cukru
                     
                  
                        1106
                     
                     
                        Výroba sladu
                     
                  
                        1310
                     
                     
                        Príprava a spriadanie textilných vlákien
                     
                  
                        1395
                     
                     
                        Výroba netkaného textilu a výrobkov z neho okrem odevov
                     
                  
                        1411
                     
                     
                        Výroba kožených odevov
                     
                  
                        1621
                     
                     
                        Výroba dosiek a drevených panelov
                     
                  
                        1711
                     
                     
                        Výroba celulózy
                     
                  
                        1712
                     
                     
                        Výroba papiera a lepenky
                     
                  
                        1910
                     
                     
                        Výroba produktov koksárenských pecí
                     
                  
                        1920
                     
                     
                        Výroba rafinovaných ropných produktov
                     
                  
                        2011
                     
                     
                        Výroba priemyselných plynov
                     
                  
                        2012
                     
                     
                        Výroba farbív a pigmentov
                     
                  
                        2013
                     
                     
                        Výroba ostatných základných anorganických chemikálií
                     
                  
                        2014
                     
                     
                        Výroba ostatných základných organických chemikálií
                     
                  
                        2015
                     
                     
                        Výroba hnojív a dusíkatých zlúčenín
                     
                  
                        2016
                     
                     
                        Výroba plastov v primárnej forme
                     
                  
                        2017
                     
                     
                        Výroba syntetického kaučuku v primárnej forme
                     
                  
                        2060
                     
                     
                        Výroba umelých vlákien
                     
                  
                        2311
                     
                     
                        Výroba plochého skla
                     
                  
                        2313
                     
                     
                        Výroba dutého skla
                     
                  
                        2314
                     
                     
                        Výroba sklenených vlákien
                     
                  
                        2319
                     
                     
                        Výroba a spracovanie ostatného skla vrátane technického skla
                     
                  
                        2320
                     
                     
                        Výroba žiaruvzdorných výrobkov
                     
                  
                        2331
                     
                     
                        Výroba keramických obkladačiek a dlaždíc
                     
                  
                        2351
                     
                     
                        Výroba cementu
                     
                  
                        2352
                     
                     
                        Výroba vápna a sadry
                     
                  
                        2399
                     
                     
                        Výroba ostatných nekovových minerálnych výrobkov i. n.
                     
                  
                        2410
                     
                     
                        Výroba surového železa a ocele a ferozliatin
                     
                  
                        2420
                     
                     
                        Výroba rúr, rúrok, dutých profilov a súvisiaceho príslušenstva z ocele
                     
                  
                        2431
                     
                     
                        Ťahanie tyčí za studena
                     
                  
                        2442
                     
                     
                        Výroba hliníka
                     
                  
                        2443
                     
                     
                        Výroba olova, zinku a cínu
                     
                  
                        2444
                     
                     
                        Výroba medi
                     
                  
                        2445
                     
                     
                        Výroba ostatných neželezných kovov
                     
                  
                        2446
                     
                     
                        Spracovanie jadrového paliva
                     
                  
                        2451
                     
                     
                        Odlievanie železa
                     
                  2.   Na základe kritérií stanovených v článku 10b ods. 2 smernice 2003/87/ES
            
            
                        Kód NACE
                     
                     
                        Opis
                     
                  
                        0893
                     
                     
                        Ťažba soli
                     
                  
                        1330
                     
                     
                        Konečná úprava textilu
                     
                  
                        2110
                     
                     
                        Výroba základných farmaceutických výrobkov
                     
                  
                        2341
                     
                     
                        Výroba domácich a dekoratívnych keramických predmetov
                     
                  
                        2342
                     
                     
                        Výroba keramického sanitárneho vybavenia
                     
                  3.   Na základe kritérií stanovených v prvom pododseku článku 10b ods. 3 smernice 2003/87/ES
            
            
                        Kód NACE
                     
                     
                        Opis
                     
                  
                        2332
                     
                     
                        Výroba tehál, obkladačiek a stavebných výrobkov z pálenej hliny
                     
                  4.   Na základe kritérií stanovených v piatom pododseku článku 10b ods. 3 smernice 2003/87/ES
            
            
                        Kód NACE
                     
                     
                        Opis
                     
                  
                        081221
                     
                     
                        Kaolíny a ostatné kaolínové íly
                     
                  
                        10311130
                     
                     
                        Mrazené zemiaky, spracované alebo konzervované (vrátane zemiakov varených alebo čiastočne varených v oleji a potom zmrazených, s výnimkou zemiakov v octe alebo kyseline octovej)
                     
                  
                        10311300
                     
                     
                        Sušené zemiaky v podobe múky, krupice, vločiek, granúl a drviny
                     
                  
                        10391725
                     
                     
                        Koncentrovaný rajčiakový pretlak a pasta
                     
                  
                        105121
                     
                     
                        Sušené odtučnené mlieko
                     
                  
                        105122
                     
                     
                        Prášok z plnotučného mlieka
                     
                  
                        105153
                     
                     
                        Kazeín
                     
                  
                        105154
                     
                     
                        Laktóza a laktózový sirup
                     
                  
                        10515530
                     
                     
                        Srvátka a upravená srvátka v prášku, granulách alebo v ostatných pevných formách, tiež zahustená alebo obsahujúca pridané sladidlá
                     
                  
                        10891334
                     
                     
                        Pekárske kvasinky
                     
                  
                        20302150
                     
                     
                        Sklotvorné emaily (smalty) a glazúry, engoby a podobné prípravky pre keramický priemysel, smaltovne alebo sklárne
                     
                  
                        20302170
                     
                     
                        Tekuté listre a podobné prípravky; sklenené frity a ostatné sklo vo forme prášku, granúl alebo šupiniek
                     
                  
                        25501134
                     
                     
                        V otvorenej zápustke kované železné časti pre prevodové hriadele, vačkové hriadele, kľukové hriadele a kľuky a pod.